L’Ajuntament de Burjassot traduirà els plens al llenguatge de signes
2025-07-24

El Ple ordinari del mes d’abril, celebrat dimarts passat (26-04-2015) ha aprovat per unanimitat la moció presentada per Coalició Compromís, a partir de la qual es traduiran, al llenguatge de signes, els plens municipals.

Amb l’aprovació de la moció, Burjassot fa un pas més en la integració de les persones amb discapacitat sensorial perquè puguen entendre els plens municipals, ja siga en el mateix saló quan es desenvolupen les sessions, o veient els vídeos de les sessions plenàries que es pugen a la web municipal i als quals també es pot accedir a través del canal municipal de youtube.

“El llenguatge de signes”, assenyala la moció, “és un llenguatge natural de les persones sordes, gràcies al qual poden establir un canal d’informació bàsica per a la seua relació amb el seu entorn social”. Cal tenir en compte que “són molts els veïns i les veïnes de Burjassot que utilitzen aquest llenguatge per a comunicar-se amb normalitat i volem que s’integren en la vida política del nostre poble. Per aprofundir en la nostra democràcia, hem de fer accessibles els plens municipals a tota la nostra ciutadania, tenint en compte que l’Ajuntament disposa de personal qualificat per dur a terme aquesta labor”.